11:54-kor a britek számára még úgy tűnt, hogy elpusztíthatják a német hajórajt, de ekkor tengeralattjáró-támadásról érkező jelentések miatt Beatty 8 pontos (90 fokos) bal oldali fordulót rendelt el. (Lehetséges, hogy az észlelt periszkóp valójában a "V 5" jelű romboló (torpedónaszád) által 15 perccel korábban kilőtt és felszínre bukkant torpedója volt.) Mivel a kitérő manőver következtében túl messzire kerültek volna a németektől, Beatty 12:02-kor északkeleti irány felvételére utasította a kötelékét ("Course NE"), 45 fokosra módosítva ezáltal a fordulót. Ehhez hozzátette még azt is, hogy támadják az ellenséges kötelék végén haladó hajókat ("Engage the enemy′s rear"). Ezzel azt akarta a sérült 'zászlóshajóját hátrahagyó többi csatacirkáló számára tisztázni, hogy az üldözést folytatni kell. Mivel a "Lion" áramfejlesztői megrongálódtak, Beatty csak zászlók segítségével tudott parancsokat adni. A két egyszerre kiadott parancsot azonban egyetlen árbócra húzták fel, ami miatt a Beatty-t helyettesítő Gordon Moore ellentengernagy a "New Zealand" fedélzetén azt egyetlen parancsként értelmezte, azaz az északkeleti irányban található, hátulsó német hajót (a "Blücher"t) vette célba. A brit csatacirkálók az üldözéssel felhagyva mind a sérült páncélos cirkálóra támadtak – amiben a könnyűcirkálók és rombolók nagy része is követte őket. Beatty a nyilvánvaló félreértést a Horatio Nelson Trafalgarnál kiadott ismert “támadd a legközelebbi ellenséget” ("Engage the enemy more closely") paranccsal igyekezett tisztázni, de ilyen utasítás nem szerepelt a kódolt jelzések között, ezért azt betűnként kellett volna kiírni. Beatty az ehhez legjobban hasonlító “maradj közelebb az ellenséghez” ("Keep nearer to the enemy") parancsot adta ki. Mire azonban ezt felhúzták, Moore hajói már túl messzire voltak ahhoz, hogy ki tudják venni a jelzéseket.